**Predkladacia správa**

Ministerstvo vnútra Slovenskej republiky predkladá rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (ďalej len „návrh zákona“).

Návrh zákona sa predkladá na základe Plánu legislatívnych úloh vlády Slovenskej republiky na rok 2019.

Cieľom predkladaného návrhu zákona je zmena mechanizmu zvyšovania dávok výsluhového dôchodku, invalidného výsluhového dôchodku, vdovského výsluhového dôchodku, vdoveckého výsluhového dôchodku a sirotského výsluhového dôchodku (ďalej len „dôchodková dávka výsluhového zabezpečenia“), ktoré sú uhrádzané z osobitných účtov. Výsluhový dôchodok sa bude zvyšovať stanovenou pevnou sumou, ktorá sa vypočíta ako podiel 2 % z priemernej sumy starobného dôchodku vykázanej Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku, v ktorom sa zvýšenie realizuje, zaokrúhlenej na celé euro smerom nahor a čísla 15, čo zodpovedá dobe trvania služobného pomeru 15 rokov, ktorá bola potrebná na vznik nároku na výsluhový dôchodok, kde výsledok podielu sa zaokrúhľuje na desať eurocentov smerom nahor a pre stanovenie pevnej sumy zvýšenia sa výsledok podielu ďalej vynásobí počtom skutočných rokov doby trvania služobného pomeru (napr. priemerná suma starobného dôchodku vykázaná Sociálnou poisťovňou ku dňu 30. júna 2018 bola v sume 432,7650665 €, pričom 2 % z tejto sumy je suma 8,65530133 €, táto suma sa zaokrúhli na najbližšie celé euro smerom nahor na sumu 9,00 €, táto sa potom delí číslom 15, pričom výsledok je suma 0,60 €, v tomto prípade sa výsledok nezaokrúhľuje a táto suma sa násobí počtom rokov doby trvania služobného pomeru; pri dobe trvania služobného pomeru 15 rokov je suma zvýšenia 9,00 €). Pokiaľ ide o invalidný výsluhový dôchodok, vdovský výsluhový dôchodok, vdovecký výsluhový dôchodok a sirotský výsluhový dôchodok tie sa budú zvyšovať pevnou sumou, ktorá je 2 % z priemernej sumy starobného dôchodku vykázanej Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku, v ktorom sa zvýšenie realizuje, zaokrúhlenej na celé euro smerom nahor.

Výška zvýšenia sa viaže na kombináciu princípov solidarity a zásluhovosti; princíp zásluhovosti sa prejaví u tých poberateľov výsluhového dôchodku, ktorých služobný pomer trval viac ako 15 rokov.

Návrhom zákona dochádza aj k doplneniu ustanovení zákona, ktoré sa týkajú lekárskej posudkovej činnosti tak, aby v rámci kontroly bodového ohodnotenia služobného úrazu na účely náhrady za bolesť a náhrady za sťaženie spoločenského uplatnenia bolo umožnené vykonať aj prípadnú zmenu tohto bodového ohodnotenia. Predmetné doplnenie ustanovení zákona, ktoré sa týkajú lekárskej posudkovej činnosti vychádza z potrieb aplikačnej praxe.

Návrh zákona má nadobudnúť účinnosť 31. mája 2019, a to z dôvodu, aby podľa navrhovaného znenia návrhu zákona bolo možné valorizovať dávky výsluhového zabezpečenia priznané a vyplácané do 30. júna 2019 v termíne 1. júla 2019 (t. j. v znení zákona uvedenom ako „príslušný kalendárny rok“).

Predkladaný návrh zákona má, tak ako to vyplýva z doložky vybraných vplyvov, pozitívny vplyv na rozpočet verejnej správy, má pozitívne sociálne vplyvy, nemá vplyv na podnikateľské prostredie, životné prostredie, informatizáciu spoločnosti, ani na služby verejnej správy pre občana.

Návrh zákona nebol predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, v rámci ktorého bolo vznesených 43 pripomienok, z toho osem pripomienok bolo zásadných a boli uplatnené aj dve hromadné pripomienky. Viaceré zásadné pripomienky boli akceptované a v rámci rozporových konaní boli rozpory k viacerým zásadným pripomienkam odstránené. Ministerstvo vnútra nemohlo akceptovať hromadnú pripomienku zástupcov výsluhových dôchodcov, ktorý požadovali iný spôsob valorizácie, ktorý je však v rozpore s dlhodobou udržateľnosťou osobitných účtov jednotlivých útvarov sociálneho zabezpečenia a Vojenského úradu sociálneho zabezpečenia a ani hromadnú pripomienku Nového odborového zväzu polície na zvýšenie materskej zo 70 na 75 percent, pretože takáto zmena si vyžaduje dôslednejšie posúdenie dopadov, čo nie je možné vykonať v rámci tohto legislatívneho procesu, ktorý je zameraný na valorizáciu dôchodkových dávok výsluhového zabezpečenia. Ministerstvo financií požadovalo prehodnotiť navrhovanú zmenu spôsobu výpočtu valorizácie dôchodkových dávok výsluhového zabezpečenia a doplniť predpoklady a výpočet vplyvov na verejné financie a kvantifikovať dlhodobý vplyv návrhu na verejné financie do roku 2070. Podľa ministerstva vnútra zmena mechanizmu valorizácie dôchodkových dávok výsluhového zabezpečenia prispeje k dlhodobej stabilizácii osobitných účtov a dlhodobý vplyv na verejné financie do roku 2070 nie je možné hodnoverne kvantifikovať vzhľadom na rôzne špecifické vstupné faktory, ktoré môžu v dlhodobom horizonte ovplyvniť stav osobitných účtov.